**Bērziņam sudrabs un bronza jauniešu A Pasaules kausa posmos Kēnigzē**

Aizvadītajā nedēļas nogalē Kēnigzē, Vācijā aizvadīts jauniešu A Pasaules kausa trešais un ceturtais posms, kā arī junioru Pasaules kausa otrais posms. Gintam Bērziņam divi lieliski starti, pievienojot sezonas sākumā izcīnītajām uzvarām arī otro un trešo vietu, savukārt Kasparam Rinkam/Ardim Liepiņam sudrabs jauniešu A divvietīgo ekipāžu konkurencē ceturtajā posmā.

Sacensību pirmajā dienā trešajā posmā augstā septītā vieta starp jauniešiem A arī Kasparam Rinkam, kamēr starp meitenēm labākais rezultāts Justīnei Maskalei, kura finišēja 16. vietā. 29. vieta Zanei Kalumai, bet Frančeska Bona slimības dēļ nestartēja.

Divvietīgo ekipāžu konkurencē puišiem 5. vieta Krišjānim Brūnam/Vitālijam Jegorovam un 7. vieta Kasparam Rinkam/Ardim Liepiņam. Starp meitenēm Viktorijai Ziediņai/Selīnai Zvilnai 9. vieta.

Ceturtā jauniešu A Pasaules kausa posma divvietīgo ekipāžu konkurencē Rinks/Liepiņš izcīnīja sezonas pirmo godalgu, kamēr augstā piektā vieta Krišjānim Brūnam/Vitālijam Jegorovam. Septītā vieta starp puišiem Kasparam Rinkam, savukārt starp meitenēm labākā Zane Kaluma ar 14. vietu. Justīnei Maskalai 17. vieta.

Junioru Pasaules kausa posmā labākais rezultāts Sigitai Bērziņai, kurai 8. vieta, kamēr Elīnai Ievai Vītolai kļūda otrajā braucienā liedza pakāpties augstāk par 13. vietu.

Jaunieši un juniori sezonu pēc nedēļas turpinās Altenbergā, Vācijā.